Skotske velgere har to stemmer. Den første stemmen gjelder valget av en kandidat fra landets 73 valgdistrikter. Hvert distrikt velger en representant etter prinsippet om «First Past The Post» (først i mål), i likhet med det som gjelder for Underhuset i Det britiske parlamentet. De siste 56 representantene i parlamentet velges med andrestemmen etter et forholdstallsvalg. Andrestemmen går til partier, og blir opptalt innenfor en av landets åtte parlamentariske regioner. Valgsystemet i Skottland er laget etter prinsipper som gjelder blant annet for Forbundsdagen i Tyskland.